Põhja-Ameerika soomlaste ümberasumine Karjala ANSV-sse

**Põhja-Ameerika soomlaste ümberasumine Karjala ANSV-sse** oli 1930. aastate alguses ideelistel motiividel ja Ameerika Ühendriikidest alanud ülemaailmse majanduskriisi tõttu toimunud migratsioon Nõukogude Liitu. Mitmele tuhandele New Yorgi sadamas laevale asunud soomlasele tähendas see lõpuks vaesumist, paljudele traagilist surma.

Stalin oli kutsunud kõiki maailma töölisi üles ehitama "tööliste Eldoradot" Nõukogude Liitu. Põhja-Ameerikast lahkus sellest mõjutatuna ligi 10 000 inimest, kellest rohkem kui 6000 olid Ameerika soomlased.

## Ajendid

Ameerika Ühendriikide ja Kanada Soome päritolu elanikud asusid majanduskriisist ajendatult tagasiteele Euroopasse. Nende sihiks oli Nõukogude Liit, et alustada seal uue ja õiglase sotsialistliku ühiskonna ülesehitamist. Nad olid veendunud, et Nõukogude Liidus ei jääks nad nälga ega kannataks selle maailma vägevate tagakiusamise all. Soomlased olid tuntud oma kangekaelsuse ehk *[[sisu]]* poolest. Nad müüsid oma majad, autod ja muu vara maha ning saatsid isegi raha Nõukogude majanduse arendamiseks. Nad uskusid, et tööliste ja talupoegade riigis ei oleks nad näljas ega kodutud. Soomlaste lahkumissoov ei olnud seotud ainult majanduslike raskustega. Paljud uskusid siiralt sotsialismi ideaalidesse.

## Eluolu

Nõukogude Liitu kolinud Ameerika soomlaste täpne arv ei ole teada. Pealegi eelistas osa neist pärast Nõukogude tegelikkusega tutvumist peagi Ameerikasse naasta. Vene ajaloolased väidavad, et 1920. aastate lõpus ja 1930. aastate alguses saabus Nõukogude Karjalasse üle 6000 Ameerika soomlase, peamiselt noored mehed. Neil oli oluline roll piirkonna arendamises, eriti metsatööstuse arengus. Soomlased tõid Põhja-Ameerikast kaasa uusi teadmisi, tehnikat, masinaid ja autosid. 1932. aastal veeti Karjalas ainult 2% langetatud metsast välja masinate jõul, ülejäänu tõmmati välja hobustega või käsitsi. 1937. aastaks kasvas see protsent kümnekordseks. Samuti ehitasid Ameerika soomlased Karjala halduskeskuse Petrozavodski veevarustussüsteemi. Nad jätsid oma jälje ka piirkonna rahvusliku kirjanduse ja teatri ajalukku, esimesed orkestrid koosnesid peamiselt Ameerika soomlastest. Peeti salongilikke õhtuid, tantsiti, mängiti kaarte, vaadati filme, juteldi Stalini kultusest, vesteldi inglise keeles, võeti osa palvustest, peeti kirjavahetust ning hoiti kontakti Ameerika Ühendriikide saatkonnaga Leningradis.

## Repressioonid

Mõnda aega olid Ameerika Ühendriikidest ja Kanadast saabunud soomlased, keda peeti väärtuslikeks ekspertideks, repressioonide eest kaitstud. Olukord muutus 1935. aastal, mil Kreml võttis vastu põhimõttelise otsuse võidelda "kodanlike natsionalistidega". Esmalt tagandati ja vahistati kohalik juhtkond, seejärel tehti sama Karjalasse saabunud kahtlaste idealistidega. Repressioonid olid rängad: kuigi soomlasi (keda kutsuti "punasteks" ja "ameeriklasteks") oli vaid 3% Nõukogude Karjala elanikkonnast, moodustasid nad aastatel 1937–1938 peaaegu poole vangidest. 85% süüdimõistetutest lasti maha.

Veidi enne seda, kui Nõukogude Liit 1939. aastal Soomele kallale tungis (vt Talvesõda), algas Karjalas uus repressioonide laine. Allesjäänud küüditati evakueerimise ettekäändel Nõukogude Liidu avarustesse. Punavõim kartis, et sõja korral Soomega võib veri osutuda paksemaks kui proletaarne solidaarsus. Sellele vaatamata sõdisid need soomlased, kes ei olnud repressioonide ohvriks langenud, Teises maailmasõjas ausalt Punaarmees, vennatapjalikult vastamisi Soome Vabariigiga. Mitu neist kuulutati hiljem Nõukogude Liidu kangelaseks.

## Lõppvaatus
Pärast sõda, kui piirkonnas taastati Nõukogude võim, lubati varem küüditatud Ameerika soomlastel naasta Karjala-Soome NSV-sse. 1970. aastatel tegi Karjala läbi tõelise soome kultuuri renessansi, kuid perestroika ajal tuli sellele lõpp, sest siis osutus võimalikuks vabalt Läände pääseda. Enamik soomlasi eelistas kolida naaberriiki Soome, mis oli võrreldes idanaabriga vahepeal arenenud igati jõukaks ja kaasaegseks riigiks. Sellega sai ring täis rännul, mille nende eelkäijad olid pea sajand varem ette võtnud, kui nad ookeani taha õnne otsima suundusid. Ameerika soomlaste ümberasumist Nõukogude Karjalasse kujutab 2017. aastal linastunud draamafilm "Igitee", mis põhineb samanimelisel romaanil "Igitee".

## Vaata ka
*Karjala ANSV
*Karjala-Soome NSV

## Viited

## Välislingid
* Ameerika soomlased Wenemaale Postimees (1886–1944), nr. 90, 19. aprill 1932 
* Ameerika soomlased lahkuwad Wenemaalt Postimees (1886–1944), nr. 103, 4. mai 1933